tt ru ru hbs_cyr bg ky ky ky ky ky ky ky ky ky ky ru ky ky ky ky ky ky ky ky ky ky ky ky ky ky ky ky tt ky ky ky ky ky ky ky kk ky tt ru ky be ru ru ru ru ru ru ru ru bg ru ru ru ru ru ru ru
"Ээнсиреген үй" тасмасын көрүп, жүрөгүм ооруду…"
- Акыркы кездерде кино жаатында да өзүңдү сынап келе жатасың. Айтсаң актрисалык кесипти аркалоо оор бекен?
- Актриса болууну секелек кезимден бери кыялданып, бой жеткенде аткара турган ар бир образды мээмде бышырып жүргөм. Мектепте окуп жүргөн учурда сабак берген мугалим сыртка чыгып кетери менен ордуман тура калып мугалимди куду өзүндөй кылып туурап, классташтарымдын боорун эзчүмүн. Андыктан бул өнөр балалыгымдан бери шериктеш келе жаткан өнөр. Жүрөгүм сүйүп, жандүйнөм каалаган кесип десем болот. Ошондуктан, роль аткаруудан мен ырахат гана алам. А жасап жаткан ишиң жагымдуу болсо, анын оордугу, түйшүгү деле билинбейт эмеспи.
- Башында кинодо роль жаратсаң эми режиссёр болууну чечипсиң. Тасма жаатына билек түрө киришүүңө эмне себеп болду?
- Негизи эле кино көрүп жатканда эл катары жөн отуруп көрбөйм. Анын сценарийин, оператордук ишин, кандай ракурста тартылганын, режиссёрдук иш, актёрдук чеберчилигин, айтор, акы-чүкүсүнө чейин талдап, көрүп жаткан кинону сөөк мүлжүгөндөй эле мүлжүп көрөм. Муну менен эле токтоп калбай кинодон чыккандан кийин да анализ жүргүзөм. Анан да турмуштагы көрүнүштөрдү карап отуруп, ушуну кино кылып тартса деп ойлоно берем. Ар кыл сценарий оюма келе берет. Тилекке каршы, ошол ойлорумду кагазга түшүрө бербептирмин. Ошого өкүнөм. Эринип ана жазам мына жазам деп жүрүп көп нерсе унутта калды. Эми отуруп атайын жазайын десем да таш балекет чыкпай жатат.
- Жакында эле Эрнест Абдыжапаровдун мастер классынан өтүп, 2 мүнөттүк тасма тартканыңды уктук. Ушул туурасында айтып берсең?
- 2 мүнөт аз угулганы менен аны да тартуу түйшүктүү экен. "Жаз" деген аталышта. Кыз менен жигиттин таанышуусу, сүйүүсү туурасында. Жигиттин ролун "Көк салкында" ойногон досум Бакыт Тынайбеков ойноп берди. Кыздын ролун өзүм ойнодум. Эми укмуш шедевр кылып ийдим дегенден алысмын. Катасы көп. Биринчи ботко бөлтөгү менен дегендей эле болду. Ошентсе да эң алгач жараткан баламдай жакшы көрдүм, сүйүндүм, кубандым, сыймыктандым. Жол көргөзүп бергени үчүн Эрнест агайга ыраазычылыгымды билдирем.
- Биринчи тасмаңды тартыпсың, сенден кандай режиссёр чыгат экен?
- Тажрыйба керек. Убакыт керек. Эң негизгиси дээримде бар экен. Эгерде кино жаатына олуттуу киришип, бардык сырларын үйрөнсөм, жакшы эле көбүрүп чыгат деп ойлойм.
- А кандай актриса болот экенсиң?
- Кыйратып деле актрисалык өнөрүмдү көргөзө элекмин. Болгону 2 фильмге тартылдым. Анткен менен кино сүйүүчүлөр тарабынан көптөгөн каттар келип, мактоолор жаап жатат. Күйөрмандарыма ыраазымын. Кээде ар кандай салтанаттарга, телекөрсөтүүгө барып калганымда актриса деп тааныштырса уялам. Эки бетим кызарып, чымырап чыгат. Чынында эки фильмге тартылып алып эле актрисамын деген уят го? Актриса деген атка ээ болуш үчүн адегенде, бул ыйык кесипке татуу керек. Жүздөгөн, миңдеген ар кыл образдарды жаратып, элдин жүрөгүнөн орун алып, анан гана актрисамын десең болот. Азыр мен ушул сөзгө татыш үчүн кара жанымды карч уруп иштеп жатам. Эгер мени менен мыкты режиссёр иштеп, талантымды жакшылап сыкса жакшы ийгиликтерди жарата алам деп ишенем.
- Бөдөнөнү сойсо да касапчы сойсун дегендей, актрисалык билим алайын деген оюң жокпу?
- Билим алуу эч качан ашык болбойт. Билимдин чеги, түбү жок. Ал тургай ар бир күндө турмуштан жаңы нерсе үйрөнүп, алга жылып олтуруш керек. Анткени турмуштун өзү бизге чоң сабак. Жашоо өзү театр. Бирок практика жүзүндө эле сабак албай, актриса деген атка татыктуу болсом, ошол атты актайм деп далалат кылып, алдыга максат койгон соң сөзсүз билим алуу керек. Буюрса, быйыл актрисалык чеберчилик боюнча сабак алуу үчүн жогорку окуу жайына тапшырсамбы деп турам.
- Бир маегибизде өз жашоомду китеп кылып жазам дедиң эле. Балким кино кылып тартсамбы деген ойлор да пайда болгон жокпу?
- Дайым күлүп жүрсөм, көптөргө жашоом башынан тарта эле жакшыдай сезилсе керек. А чынында бул бактылуу күндөрүмдүн артында өзүнчө бир чоң театр жатат. Башкача айтканда, оору, ый, таарыныч, эмгек, айтор, апам экөөбүз барды да, жокту да баштан өткөрдүк. Менин жашоомду, апамдын жашоосун кино кылып тартса, эң сонун кино жаралса керек. Муну өз учуру келгенде сөзсүз ишке ашырам. Ал тасманы көргөндөр биз менен күлүп, биз менен ыйласа керек. Анткени биздин баштан ошондой адам ыйлай турган күндөр да өткөн.
- Учурда кандай багыттагы тасма тартсам деп жатасың?
- Курсагы ачкан баланы дүйүм тамак коюлган дасторконго коё берсең, алды-артына карабай, ар бир тамакка кол салат эмеспи. Анын сынарындай мен да ач көздөнүп улам бир жанрды элестетип, өзүмчө жыргап жатам.
- Сенин көз карашыңда кино улуттук идеологиянын жүзү боло алабы?
- Адольф Гитлер убагында "Бир өлкөнү басып алгың келсе алгач кинотеатрынан башта" деген экен. Андыктан улуттук идеологиянын жүзүн чагылдырууда кинонун салымы зор. Бирок идеологиянын жүзү жалгыз эле кино эмес, бүтүндөй маданиятыбыз, каада- салтыбыз боло алат. А тасма улуттук баалуулуктарды коомчулукка чагылдырып, башка элдерге көргөзүүнүн жүзү болот десем жаңылышпайм. Ырасында, тасма коомчулуктун оң же терс жолго багыт алышына чоң таасир этет. Мааниси мыкты тарбиясы күчтүү кино болсо, ошону менен элге, элдин жандүйнөсүнө жакшы үмүт, жакшы ой, максат эксең болот. Эгер киноңдун тарбиясы начар болсо, үмүтүңдү талкалайт деп ишенем. Кээ бир режиссёрлор кино менен адамды тарбияласа болбойт дешет. Мен буга кошула албайм. Коомду оң же терс жолго жетелөөгө режиссёрдун кошкон салымы абдан эле зор. Ошол себептен, ар бир режиссёр элге сунуштай турган тасмасын жети өлчөп бир кесип анан тартышы керек.
- Кино жаатына аралашып жүргөн адам катары, азыркы кездеги төшөк маданиятын ачык чагылдырган тасмаларга көз карашың?
- Мага бир аз одоно көрүнөт. Биздин элге сыйбаган нерседей карайм. Биздин салтыбыз, маданиятыбыз бөтөнчө. Канчалык батышты туурап, цивилизацияга жеттик деген менен дагы деле ыйман күчтүү. Бул мени кубандырат. А ачык эпизоддорду тартууда болсо, чечинтпей эле, бир аз ойду эле баштап койсо, калганын көрүүчү өзү түшүнүп алат да. Чынын айтсам, кээде ушудай көрүнүштөр көрөрмандарга жагымдуу маанай тартуулабай эле, тескерисинче ирээнжитет.
- Сага ошондой роль сунуштаса аткарат белең?
- "Ээнсиреген үйдү" көргөндөн кийин мындай фильмге духум жетпесин билдим. Бетим чымырап, ошол жерин өзүм аткаргандай бир топ күн жаман болуп, кыйналып жүрдүм. Кыргыз кызынын намысы үчүн жаным кейиди. Жүрөгүм ооруду…
Эгер мыкты актриса болом десең, роль ылгабашың керек. Бирок атак деп эле намысты тебелеп салбаш керек. Эгер ошондой роль аткарып калсам, ошол жерине келгенде дублёр алат элем. Ачык- айрым мүнөзүмөн улам мага мындай ролдор көп сунушталган. Баш тартып келатам.
- Акыры кездеги тартылган тасмалардын ичинен кайсы тасманын сапатын мыкты деп баалайсың?
- Бизде кино индустриясы өнүгүп келе жатканы кубандырууда. Азыр атаандаштык күчөп, биринен - бири ашып, сапаты мыкты кинолорду тарта башташты. Бирок азыр бүчүрү гана кылтыйды. Жогорку сапаттагы фильмдер эми тартыла баштаса керек.. Ошондо гана сапаттан кеп салсак болот.
- Кинотеатрларга көп барасыңбы?
- Кинотеатр жолдошум экөөбүздүн алсыз жерибиз. Бизди издесеңер ошол жактан табасыңар. Жаңы үйлөнгөндө 3 сеанска катары менен кирчүбүз. Кааласак бир кинону эле 2-3 жолу көрчүбүз. Азыр дагы токтолуп калдык. Кинодон чыккандан кийин эми укмуш талдоо, талаш, анализ жүрөт. Кыскасы, жолдошум экөөбүз кинонун тамтыгын чыгарабыз.
- Кандай жанрдагы кинолор жагат?
- Көңүл ачуучу, маанай көтөрө турган комедия же фантастикалык жанрдагы фильмдерди, мелодраманы көргөндү жактырам. Былчылдашып сабашып, же канга чыланган боевик, адамдын жүрөгүнүн үшүн алган коркунучтуу фильмдерден качам. Анткен менен болбой эле жолдошум эффекттерин, тартылышын, режиссёрдук, актёрдук жагын эле карайбыз деп алдап, ошондой тасмаларга алып кирип кетет.
- Кандай адамдын образын жараткың келет?
- Ар кандай. Турмушта ар кандай адамдар. Бири жакшы, бири начар дегендей. Чынын айтсам, тасма аркылуу элге жакшы да жаман да адамдын образын ачып бергим келип жүрөт. Азыр мага ачык - айрым, жеңил кыздардын образы көп түшөт. Тескерисинче катаал, ойлуу, таптакыр менин мүнөзүмө окшобогон кыздын ролун ойноп көргүм келет
- Баса, сенин кесиптештериң кийбей калган кийимдерин сатып жатышыптыр. Буга көз карашың. Сен дагы кийилбей калган кийимдериңди сатасыңбы?
- Эми буга ар ким ар кандай ой айтып жатышат. Айрымдары "секонд хенд" дейт, айрымдары кереги бар беле дейт. Мисалы, бул чет жакта болсо эл укмуш алып, кезекте турушмак. Аукционго коюлуп, миллиондогон акчаны чапчымак. Бизде азыр эл көнө албай жатса керек. Балким кийин көнүп кетишер. Жакшы же жаман деп айта албайм. Кыргыз эли ырымчыл келет эмеспи. Балким кимдир бирөө кызыма, уулума жугуштуу болсун деп алышаттыр. Баасы ыңгайлуу болсо, кечелерге кийип баргысы келгендер болсо керек. Мисалы Таттыбүбүнүн же Сабира апанын, Сүймөнкул Чокморов ж.б. улуу тарыхта калган адамдардын буюм-тайымдары болсо, эстеликке алмакмын.